191 onderwysers van seksuele oortredings beskuldigFoto:deltaworks/pixabay.com Die getal gevalle van seksuele wangedrag wat by die Suid-Afrikaanse Raad van Opvoeders (SACE) aangemeld is, het dramaties toegeneem van 92 gevalle in 2019/20 tot 169 in 2020/21 en 191 gevalle in 2021/22. Die minister van basiese onderwys, Angie Motshekga, het dié inligting onthul in antwoord op ŉ parlementêre vraag van die DA. “As mens in ag neem dat daar verlede jaar slegs 199 skooldae was, is dit byna een geval van seksuele oortredings per dag wat by SACE aangemeld is,” sê Desiree van der Walt, die DA se skadu- adjunkminister oor basiese onderwys. Die misdaadstatistieke vir 2022 het aangedui altesaam 294 gevalle van verkragtings is aangemeld wat plaasgevind het op persele waar onderrig aangebied word (skole, universiteite, kolleges en dagsorgsentrums). “Dit is baie ontstellend dat SACE slegs 23 dissiplinêre verhore verlede jaar ingestel het – dit is slegs 12% van die getal gevalle van seksuele wangedrag. Altesaam 19 onderwysers is skuldig bevind, maar slegs vier is onbepaald van die rol geskrap.” SACE het aangedui dat sommige van die ondersoeke gesluit moet word weens ŉ gebrek aan bewyse om die bewerings te staaf, doelbewuste onbeskikbaarheid van klaers om met die ondersoek of dissiplinêre verrigtinge saam te werk en getuies wat geweier het om met die raad saam te werk. “Die klaers se huiwering om met SACE saam te werk in hul ondersoeke of om die vermeende oortreders te dissiplineer dui op ŉ waargenome vooroordeel jeens slagoffers van mishandeling. SACE moet verantwoordelikheid neem vir dié persepsie en seker maak dat dissiplinêre verhore plekke is waar slagoffers en getuies veilig voel, beskerm word teen verdere trauma en wanneer getuienis van albei partye ondersoek word, moet dit op ŉ objektiewe en sensitiewe manier plaasvind.” Van der Walt sê die DA stel ook voor dat SACE behoorlike stappe doen om gevalle beter te klassifiseer om seker te maak daar is doeltreffende oorsig van prosesse en prosedures. “Sonder ŉ behoorlike analise van die data kan geen instansie toegang bekom tot die doeltreffendheid daarvan nie. In ŉ land waar gevalle van seksuele misdade toenemend styg, moet skole ŉ veilige hawe wees waar leerders, onderwysers en personeel slegs hoef te fokus op gehalte onderrig. SACE speel ŉ noodsaaklike rol om oortreders aanspreeklik te hou en ŉ veilige omgewing te skep. Die raad moet seker maak dat slagoffers van seksuele geweld beskerm word wanneer hulle die misdade aanmeld en dat oortreders die gevolge dra van hul afskuwelike dade.”